Document ID: 32013R0175

IZVEDBENA UREDBA KOMISIJE (EU) št. 175/2013
z dne 27. februarja 2013
o spremembi Izvedbene uredbe (EU) št. 540/2011 v zvezi s preklicem registracije aktivne snovi didecildimetilamonijev klorid
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1), zlasti druge alternative člena 21(3) in člena 78(2) Uredbe,
ob upoštevanju naslednjega:
(1)
Direktiva Komisije 2009/70/ES (2) je vključila didecildimetilamonijev klorid (DDAC) kot aktivno snov v Prilogo I k Direktivi Sveta 91/414/EGS z dne 15. julija 1991 o dajanju fitofarmacevtskih sredstev v promet (3), pod pogojem, da zadevne države članice zagotovijo, da prijavitelj, na zahtevo katerega je bil DDAC vključen v navedeno prilogo, predloži nadaljnje potrditvene informacije o specifikaciji navedene aktivne snovi, kakor je proizvedena, do 1. januarja 2010.
(2)
Aktivne snovi iz Priloge I k Direktivi 91/414/EGS se štejejo za registrirane v skladu z Uredbo (ES) št. 1107/2009 in so navedene v delu A Priloge k Izvedbeni uredbi Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (4).
(3)
Prijavitelj je 25. oktobra 2011 državi članici poročevalki - Nizozemska - predložil dodatne informacije, da bi izpolnil obveznost predložitve nadaljnjih informacij o specifikaciji aktivne snovi, kakor je proizvedena.
(4)
Nizozemska je ocenila dodatne informacije, ki jih je predložil prijavitelj. Svojo oceno je v obliki dopolnila k osnutku poročila o oceni predložila drugim državam članicam, Komisiji in Evropski agenciji za varnost hrane.
(5)
Glede na dodatne informacije, ki jih je predložil prijavitelj, je Komisija menila, da potrebne nadaljnje potrditvene informacije niso bile zagotovljene.
(6)
Komisija je prijavitelja pozvala, naj predloži pripombe k ugotovitvam Komisije.
(7)
Komisija je prišla do zaključka, da so predložene informacije nepopolne ter ne omogočajo zaključka o stopnji čistosti, zlasti o identiteti in vsebnosti nečistoč.
(8)
Primerno je, da se registracija aktivne snovi DDAC prekliče, tako da se vrstica 291 dela A Priloge k Izvedbeni uredbi (EU) št. 540/2011 črta.
(9)
Izvedbeno uredbo (EU) št. 540/2011 bi bilo zato treba ustrezno spremeniti.
(10)
Državam članicam bi bilo treba zagotoviti čas za preklic registracij fitofarmacevtskih sredstev, ki vsebujejo DDAC.
(11)
Za fitofarmacevtska sredstva, ki vsebujejo DDAC in pri katerih države članice odobrijo prehodno obdobje v skladu s členom 46 Uredbe (ES) št. 1107/2009, bi to obdobje moralo trajati največ eno leto po preklicu ustreznih registracij.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Sprememba Izvedbene uredbe (EU) št. 540/2011
V delu A Priloge k Izvedbeni uredbi (EU) št. 540/2011 se vrstica št. 291 za didecildimetilamonijev klorid črta.
Člen 2
Prehodni ukrepi
Države članice zagotovijo preklic registracij fitofarmacevtskih sredstev, ki vsebujejo didecildimetilamonijev klorid, do 20. junija 2013.
Člen 3
Prehodno obdobje
Morebitno prehodno obdobje, ki ga odobrijo države članice v skladu s členom 46 Uredbe (ES) št. 1107/2009, je čim krajše in traja največ 12 mesecev po preklicu ustrezne registracije.
Člen 4
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 27. februarja 2013

Labels: 3
6